Drie binne ure vas ná plaasaanval | Maroela Media
Drie binne ure vas ná plaasaanval
Die verdagtes het 'n sitkamerstel gesteel (Foto: Verskaf)
Drie verdagtes is blitsig aangekeer ná 'n plaasaanval wat Donderdag vroegoggend op 'n plaas naby Bronkhorstspruit, Gauteng, plaasgevind het. 'n 84-jarige vrou is tydens die aanval glo gemartel en met 'n blaasvlam gebrand.
Die polisie op Bronkhorstspruit het drie verdagtes etlike ure ná die aanval in hegtenis geneem en die meeste van die gesteelde goedere teruggevind.
Volgens konst. Munyadziwa Ramovha, polisiewoordvoerder, het die bejaarde vrou omstreeks 00:30 wakker geword toe 'n flitslig in haar oë geskyn het.
'n Groep van tussen ses tot agt verdagtes het haar huis op die plaas, genaamd Schietpoort, binnegegaan.
Hulle het eers die plaaswerkers in hul huise vasgebind en daarna met 'n boutknipper die plaashuis se diefwering afgeknip en só betree.
Van die gesteelde goedere wat gevind is (Foto: Verskaf)
"Die verdagtes het die bejaarde uit haar bed gesleep en haar hande en voete met 'n blaasvlam gebrand," bevestig Ramovha.
"Hulle het haar in die badkamer gelos en die deur gesluit. Hulle het die huis daarna op sy kop gekeer, op soek na waardevolle items om te steel."
Die verdagtes het die gesteelde goedere in die vrou se silwer Ford Ranger gelaai en laat spaander.
Volgens Ramovha is die polisie op Bronkhorstspruit tussen 04:30 en 05:00 van die voorval in kennis gestel en die nodige rolspelers is na die toneel ontbied.
"Die vrou is hospitaal toe gehaas vir verdere mediese behandeling."
Ramovha sê drie verdagtes, onder wie twee mans en een vrou, is omstreeks 09:35 in hegtenis geneem.
Die polisie het die gesteelde sitkamerstel, twee vrieskaste, 'n eetkamerstel, drie skootrekenaars, drie selfone, een televisiestel, een mikrogolfoond, twee radio's en een wasmasjien in die Rethabiseng-nedersetting teruggekry.
Die Ford Ranger is 'n rukkie later in die Ekangala-nedersetting gevind.
Enigiemand met meer inligting wat tot die inhegtenisneming van die oorblywende verdagtes kan lei, kan die Stop Misdaadnommer by 08600 10111 skakel.
Die raaisel kan maklik opgelos word, maar dit mag nie genoem word nie so die probleem sal nie opgelos word nie.
Goeie werk polisie.
"Inside job" hoe weet hulle wat is wat op die Tannie se plaas???? En dan is dit nog 6-8 van die gemors om so arme tannie aan te vat, dankie tog sy het dit oorleef….sterkte tannie, word gou gesond!!!!
Vat hulle nou terug na die huis toe en brand hulle met die blaasvlam….eye for an eye! Beter nog laat die vrou dit doen!